KOMISSION TIEDONANTO NEUVOSTOLLE - Euroopan kehitysrahastoa koskevia rahoitustietoja

SISÄLLYSLUETTELO

Johdanto

Tiivistelmä

1. Euroopan kehitysrahastojen toteutunut rahoitus 31.12.2002

1.1. Rahasto- ja välinekohtainen yhteenveto (tilanne 31.12.2002)

1.2. EKR:ien täytäntöönpano vuonna 2002

2. Varainhoitovuosia 2003 ja 2004 koskevat rahoituksen toteutumisennusteet

2.1. Cotonoun sopimuksen voimaantulo

2.2. Yleiskatsaus EKR:n täytäntöönpanonäkymiin

2.3. Päätökset

2.3.1. Varainhoitovuosi 2003

2.3.2. Varainhoitovuosi 2004

2.4. Maksut

2.4.1. Varainhoitovuosi 2003

2.4.2. Varainhoitovuosi 2004

2.5. Vuosille 2003 ja 2004 suunnitellut rahoitusosuuksien suorituspyynnöt

2.6. Jäsenvaltioiden heinäkuussa 2003 suoritettavat rahoitusosuudet

Johdanto

Tämä asiakirja on tarkoitettu liitettäväksi vuoden 2004 talousarvioesitykseen talousarviomenettelyn yhteydessä vuonna 1979 tehtyjen sopimusten mukaisesti.

Maaliskuun 27. päivänä 2003 annetun, yhdeksänteen Euroopan kehitysrahastoon sovellettavan varainhoitoasetuksen [1] 8 artiklan 3 kohdan mukaisesti tämä asiakirja toimitetaan neuvostolle 15. kesäkuuta mennessä ja sen sisältämien tietojen pohjalta laaditaan väliarvio maksusitoumuksista ja -suorituksista.

[1] EUVL L 83,1.4.2003, s. 1.

Kyseisen varainhoitoasetuksen 38 artiklan mukaisesti tämän tiedonannon ohessa toimitetaan ehdotus neuvoston päätökseksi jäsenvaltioiden heinäkuussa 2003 suoritettavista rahoitusosuuksista.

Edellisten vuosien tapaan tässä asiakirjassa esitetään:

- EKR:ien toteutunut rahoitus 31.12.2002,

- varojen käyttöä käynnissä olevana varainhoitovuonna 2003 koskeva ennuste,

- varainhoitovuotta 2004 koskeva menoarvio.

Euroopan kehitysrahastojen (EKR) toteutunutta rahoitusta 31.12.2002 koskevia yksityiskohtia on komission tilintarkastustuomioistuimelle, Euroopan parlamentille ja neuvostolle osoittamasta tiedonannossa, jossa esitetään kuudennen, seitsemännen ja kahdeksannen EKR:n taseet ja tulostilit varainhoitovuoden 2002 osalta.

Tiivistelmä

1. Päätökset

Vuonna 2001 päätösten tekotahti hidastui jonkin verran mutta elpyi uudestaan vuonna 2002 (uusia päätöksiä 2 114,5 miljoonan euron edestä) neuvoston siirtymävaiheen toimenpiteenä käyttöön asettamien uusien varojen johdosta [2] Cotonoussa allekirjoitetun AKT-EY-kumppanuussopimuksen voimaantuloa odotettaessa. Näiden varojen ansiosta komissio pystyi sitomaan merkittävän määrän (793 miljoonaa euroa) ja onnistui näin paikkaamaan hyvin suoriutuville maille tarkoitettujen varojen riittämättömyyttä. Tehtyjen päätösten rahamäärä olikin vuoden 2002 kesä- [3] ja marraskuun [4] tiedonannoissa asetettua tavoitetta (2 000 miljoonaa euroa) hieman korkeampi. Yhteensä 346,1 miljoonan euron suuruisten maksusitoumusten vapauttaminen huomioon ottaen nettoluvuksi saadaan 1 768,4 miljoonaa euroa.

[2] AKT-EY-ministerineuvoston päätös N:o 1/2000, 27.7.2000.

[3] KOM(2002) 372 lopullinen, 9.7.2002.

[4] KOM(2002) 673 lopullinen, 28.11.2002.

Vuotta 2003 ja 2004 koskevien ennusteiden luotettavuuden parantamiseksi komissio tutki kaikkien hankkeiden asiakirjat tiiviissä yhteistyössä lähetystöjen kanssa. Tämän tuloksena ja EIP:n välineiden (riskipääomat, investointikehys, korkotuet) hallinnointia koskevat, pankin itsensä ilmoittamat luvut huomioon ottaen uusia päätöksiä tehtiin 2 500 miljoonan euron edestä vuodelle 2003 (lisäystä marraskuun 2002 tiedonantoon nähden on 200 miljoonaa euroa), minkä lisäksi vahvistettiin vuodelle 2004 tehty 3 275 miljoonan euron arvio. Huomattava nousu vuotta 2003 koskevissa ennusteissa on seurausta toimenpiteistä, joihin komissio on ryhtynyt EKR:n toiminnan tehostamiseksi.

2. Maksut

Vuoden 2002 maksut olivat määrältään 1 902,5 miljoonaa euroa, eli EKR:n täytäntöönpano jäi hieman vuoden 2001 tasoa (2 142,49 miljoonaa euroa) alhaisemmaksi. On kuitenkin syytä korostaa, että vuoden 2002 tulos on yli vuosien 1989-2001 keskiarvon (noin 1 600 miljoonaa euroa). Se, ettei komission kesäkuussa 2002 asettamaa 2 000 miljoonan euron tavoitetta pystytty saavuttamaan, johtuu pääasiallisesti siitä, ettei EIP:lle tarvinnut suorittaa HIPC-velkahelpotusaloitteen viimeistä, 149 miljoonan euron erää. Tämä puolestaan johtui siitä, että tietyt AKT-maat eivät olleet saavuttaneet tavoitteitaan määräajassa eivätkä näin ollen olleet oikeutettuja tukeen. Komissio oli ilmoittanut tästä tilanteen negatiivisesta kehityksestä marraskuun 2002 tiedonannossaan. Yhteensä 49,8 miljoonan euron suuruisten perimisten ja takaisinmaksujen johdosta maksujen nettomäärä oli 1 852,7 miljoonaa euroa.

Varainhoitovuosille 2003 ja 2004 tehtiin uusi, kaikki käynnissä ja suunnitteilla olevat hankkeet kattava maksuarvio. EIP:n arviot huomioon ottaen sen määräksi saatiin vuoden 2003 osalta 2 100 miljoonaa euroa. Määrään eivät sisälly suunnitellut siirrot Stabexista (191 miljoonaa euroa Sudanille) ja HIPC-aloitteesta (noin 210 miljoonaa euroa, joista 149 vuonna 2002 käyttämättömiä kolmannen erän varoja). Tilintarkastustuomioistuimen lausunnon mukaisesti näitä siirtoja ei voi merkitä kirjanpitoon maksuina. Kyseistä 2 100 miljoonan euron arviota on syytä pitää varovaisena. Komissio aikoo tehdä kaikkensa maksutahdin vauhdittamiseksi, jotta vuoden loppuun mennessä päästäisiin kunnianhimoisempaan tavoitteeseen. Se aikoo tarkastella tilannetta uudestaan lokakuussa 2003 annettavassa tiedonannossa.

Vuotta 2004 koskevat ennusteet ovat määrältään 2 600 miljoonaa euroa ja vastaavat näin edellisvuonna tehtyjä ennusteita.

3. Jäsenvaltioiden rahoitusosuuksia koskevat suorituspyynnöt

Koska tarvittavat Stabex-varat ovat jo käytettävissä erityistilillä, 2 250 miljoonan euron pitäisi riittää tarpeiden kattamiseen. Kun vuoden 2003 kahdessa ensimmäisessä erässä pyydettiin 950 miljoonan euron suorittamista, vuoden loppuun mennessä on suoritettava vielä 1 300 miljoonaa euroa. Komissio pyytää jäsenvaltioita maksamaan 850 miljoonaa euroa heinäkuun 2003 erän yhteydessä - määrä, jonka pitäisi mahdollistaa HIPC-aloitteen viimeisen, määrältään 149 miljoonan euron siirron EIP:lle. Vuoden 2003 viimeisen suorittamispyynnön kohteena olevien rahoitusosuuksien määräksi arvioidaan tällä hetkellä 450 miljoonaa euroa.

Kun otetaan huomioon varainhoitovuoden alussa ja lopussa tarvittaviksi katsottavat varat, jäsenvaltioiden vuonna 2004 suoritettavaksi tulee arviolta 2 550 miljoonaa euroa.

Seuraavina vuosina komissio pystyy lunastamaan sitoumuksensa ja irrottamaan Cotonoussa allekirjoitetulla kumppanuussopimuksella käyttöön asetetut varat viidessä vuodessa, mukaan luettuina edellisten EKR:ien (eli kuudennen, seitsemännen ja kahdeksannen EKR:n) jäljellä olevat varat.

1. Euroopan kehitysrahastojen toteutunut rahoitus 31.12.2002

1.1. Rahasto- ja välinekohtainen yhteenveto (tilanne 31.12.2002)

Kuudes, seitsemäs ja kahdeksas EKR AKT ja MMA

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

1.2. EKR:ien täytäntöönpano vuonna 2002

Vuonna 2002 täytäntöönpantujen uusien päätösten rahamäärä nousi 2 114 miljoonaan euroon eli hieman tavoitteen (2 000 miljoonaa euroa) yläpuolelle. Suhteellisen merkittävä rahamäärä (346 miljoonaa euroa) onnistuttiin vapauttamaan, mikä nosti päätösten nettomäärän 1 768 miljoonaan euroon. Maksut nousivat 1 902 miljoonaan euroon. Kun otetaan huomioon takaisin perityt 49 miljoonaa euroa, nettomaksujen määräksi saadaan 1 853 miljoonaa euroa. Kuten marraskuun tiedonannossa todettiin, komission on täytynyt tarkistaa alun perin asettamaansa 2 000 miljoonan euron tavoitetta alaspäin (1 850 miljoonaan euroon) sen huomioon ottamiseksi, että Euroopan investointipankille ei ole tarvinnut suorittaa HIPC-velkahelpotusaloitteeseen tarkoitettua 150 miljoonan euron erää ennen vuoden 2002 päättymistä.

Oheisessa kaaviossa esitetään uusien päätösten (ennen maksusitoumusten vapauttamista) ja maksujen (ennen perimisiä) kehitys. Vuodesta 1989 päätösten kohteena olevan määrän keskiarvo on ollut noin 2 033 miljoonaa euroa maksujen ollessa 1 594 miljoonan euron luokkaa.

Oheisessa taulukossa vuosien 2001 ja 2002 uudet päätökset ja maksut on eritelty välineittäin.

miljoonaa euroa

>TAULUKON PAIKKA>

Taulukosta voi havaita, että vaikka Cotonoun sopimuksen voimaantulo viivästyikin jonkin verran, vuonna 2002 tehtyjen päätösten rahamäärä nousi merkittävästi vuoden 2001 vastaavasta määrästä. Nousun mahdollistivat sopimuksen voimaantuloa odoteltaessa neuvoston vuonna 2000 vahvistamat siirtymäkauden toimenpiteet. Komission onnistui vuonna 2002 sitoa 793 miljoonaa euroa (eli 38 % sitoumuksista). Sen sijaan kuudetta, seitsemättä ja kahdeksatta EKR:ää koskevien päätösten rahamäärä väheni vuoteen 2001 verrattuna. Tämä johtuu siitä, että sitoumuksiin käytettävissä oleva määrä pienenee jatkuvasti. AKT-maille ja MMA:ille oli 31.12.2002 myönnetty 32 840 miljoonaa euroa. Tästä määrästä 29 920 miljoonan euron osalta oli tehty päätös (sidottu), jolloin käytettäväksi jäi noin 2 900 miljoonaa euroa, mistä määrästä suhteellisen iso osa oli osoitettu kriisissä oleville maille eikä siis ollut enää käytettävissä muilla aloilla toteutettaviin hankkeisiin.

Maksuissa ei päästy vuoden 2001 tasolle. Talouden kasvuvauhdin hidastuminen ja muut ongelmat eräissä AKT-maissa johtivat siihen, että EIP myöhensi HIPC-velkahelpotusaloitteeseen tarkoitettujen 149 miljoonan euron suorittamista vuoteen 2003. Kyseinen maksu on määrä suorittaa kesän 2003 aikana.

Oheisessa taulukossa esitetään vuoden alussa ja lopussa jäljellä olleet määrät, jäsenvaltioiden maksuosuudet EKR:stä sekä maksut. Siitä käy ilmi, että Stabex-tililtä on siirretty huomattavia määriä juoksevien menojen tilille sekä vuonna 2001 että 2002 (yhteensä 748,1 miljoonaa euroa). Tämän ansiosta on voitu vähentää merkittävästi uusien varojen pyytämistä jäsenvaltioilta. Siirrot toteutti komissio suurlähettiläskomitean elokuussa 2000 tekemän päätöksen mukaisesti. Päätös velvoittaa komission siirtämään Stabex-tilillä jäljellä olevan, keskeytettyjen maksujen rahamäärän ylittävän määrän juoksevien menojen tilille.

miljoonaa euroa

>TAULUKON PAIKKA>

Varainhoitovuoden 2002 lopussa oli kaikki tilit yhteenlaskettuna käytettävissä 529 miljoonaa euroa, josta 319 miljoonaa euroa juoksevien menojen tilillä ja 210 Stabex-tilillä. Näitä määriä voidaan pitää tavanomaisina.

Edellä mainituista 319 miljoonasta eurosta huomautettakoon, että määrään sisältyy tiettyjen jäsenvaltioiden vuoden 2003 suorituspyyntöjä silmällä pitäen ennakkoon (joulukuun 2002 lopussa) maksamat 88 miljoonaa euroa. Ilman tätä suoritusta käytettävissä oleva määrä olisi ollut 230 miljoonaa euroa. Stabex-varoja on oltava käytettävissä hieman yli 200 miljoonan euron määrä kahta keskeytettyä maksua varten, joista toinen on Sudanin, toinen Togon hyväksi. Kaksi viimeistä maksua on vielä suorittamatta Stabexista.

2. Varainhoitovuosia 2003 ja 2004 koskevat rahoituksen toteutumisennusteet

2.1. Cotonoun sopimuksen voimaantulo

Tässä yhteydessä muistutetaan, että yhdeksännen EKR:n varainhoitoasetuksen voimaantulo huhtikuussa 2003 muuttaa merkittävällä tavalla rahoitusosuuksien suorituspyyntöjä ja maksamista koskevaa menettelyä. Jatkossa jäsenvaltioiden on suoritettava niiden yhdeksännen EKR:n toimintojen, joiden hallinnoinnista vastaa EIP (investointikehys ja korkotuet), rahoittamiseksi vaadittavat maksuosuudet suoraan pankille. Sen sijaan sellaisia hankkeita, joihin on sitouduttu aiempien EKR:ien yhteydessä, koskevat rahoitusosuudet (riskipääomat ja korkotuet) suoritetaan jatkossakin komissiolle. Vastedes komissio esittää siis erikseen EIP:n arviot uusista yhdeksännen EKR:n välineistään ja muita toimenpiteitä (kaikki aiempien EKR:ien välineet ja ne yhdeksännen EKR:n välineet, joita komissio hallinnoi) koskevat luvut.

2.2. Yleiskatsaus EKR:n täytäntöönpanonäkymiin

Komissio on laatinut kullekin AKT-maalle vuosien 2003 ja 2004 päätöksiä ja maksuja koskevan ennusteen tiiviissä yhteistyössä lähetystöjen kanssa. Kuhunkin sitoumukseen sovellettiin riskianalyysiä. Ennustetta on jatkossa tarkoitus päivittää säännöllisesti.

Komissio katsoo voivansa sitoa Cotonoun sopimuksella käyttöön saadut määrärahat (mukaan luettuina yhdeksänteen EKR:ään siirrettävät kuudennen, seitsemännen ja kahdeksannen EKR:n jäljellä olevat varat) viidessä vuodessa. Sitoumusten tekemisen pitäisi vauhdittua merkittävästi vuodesta 2003. Maksutason odotetaan pysyvän suhteellisen vaatimattomana vuonna 2003 mutta nousevan vuodesta 2004 alkaen.

2.3. Päätökset

2.3.1. Varainhoitovuosi 2003

Varainhoitovuonna 2003 komissio suunnittelee tekevänsä uusia päätöksiä 2 500 miljoonan euron edestä seuraavasti:

* 345 miljoonaa euroa EIP:lle yhdeksännen EKR:n täytäntöönpanoon,

* 2 155 miljoonaa euroa komission hallinnoimille välineille (mukaan luettuina EIP:n aiemmin hallinnoimat välineet).

Edellä mainittu 2 500 miljoonan euron määrä on huomattavasti suurempi kuin marraskuussa 2002 esitetty arvio (2 300 miljoonaa euroa). Se on osoitus komission halusta parantaa EKR:n hallinnointivalmiuksiaan. Uusi ennuste on noin 400 miljoonaa euroa vuoden 2002 toteutunutta rahoitusta (2 114 miljoonaa euroa) suurempi.

EIP:n komissiolle toimittamat vuoden 2003 ennusteet ovat 152 miljoonaa euroa (josta 24 miljoonaa euroa korkotukiin) kahdeksannesta EKR:stä rahoitettaviin välineisiin ja 345 miljoonaa euroa yhdeksännestä EKR:stä rahoitettaviin välineisiin (investointikehys ilman korkotukia, joihin tällä hetkellä on varauduttu).

2.3.2. Varainhoitovuosi 2004

Komissio arvioi, että päätöksiä voidaan vauhdittaa entisestään vuonna 2004, jolloin on tarkoitus toteuttaa komission yksiköiden sisäisen hajauttamisen kolmas ja neljäs vaihe, mistä pitäisi seurata positiivisia tuloksia. Huomautettakoon, että hajauttamisen kolmas vaihe koskee suurinta osaa AKT-maita. Suunnitteilla olevien hankkeiden perusteella komissio arvioi voivansa vuonna 2004 toteuttaa jo marraskuussa 2002 ilmoittamansa määrän eli 3 275 miljoonaa euroa, joista 400 miljoonaa euroa koskee EIP:n hallinnoimia yhdeksännen EKR:n välineitä.

2.4. Maksut

2.4.1. Varainhoitovuosi 2003

Maksuennusteiden ajankohtaistamiseen on kiinnitetty erityishuomiota. Kussakin lähetystössä laadittiin hankekohtaiset ennusteet, joiden yhteismääräksi saatiin noin 2 100 miljoonaa euroa (EIP:n tarpeet mukaan luettuina). Tätä 2 100 miljoonan euron ennustetta on syytä pitää varovaisena. Komissio tekee kaikkensa maksutahdin nopeuttamiseksi, jotta vuoden loppuun mennessä päästäisiin kunnianhimoisempaan tavoitteeseen, ja arvioi tilanteen uudelleen lokakuussa 2003 annettavassa tiedonannossa.

Tässä maksuennusteessa ei ole otettu huomioon siirtoja Stabexista (191 miljoonaa euroa Sudanille) ja HIPC-aloitteesta (noin 210 miljoonaa euroa, joista 149 vuonna 2002 käyttämättömiä kolmannen erän varoja). Tilintarkastustuomioistuimen lausunnon mukaisesti näitä siirtoja ei voi merkitä kirjanpitoon maksuina.

Edellä mainittu 2 100 miljoonan euron määrä jakautuu seuraavasti:

* 60 miljoonaa euroa EIP:lle yhdeksännen EKR:n täytäntöönpanoon,

* 2 040 miljoonaa euroa komission hallinnoimille välineille (mukaan luettuina ne EIP:n välineet, joita koskevat varat on sidottu kahdeksannesta EKR:stä).

Huhtikuun 30. päivänä maksutilanne oli noin 543 miljoonaa euroa vahvistettavina olevat määrät mukaan luettuina. Uudesta ennusteesta (2 100 miljoonaa euroa) tämän määrän osuus on 26 prosenttia, ja tahti vastaa aiemmin samana ajankohtana vallinnutta tahtia (19-27 % viimeksi kuluneina kolmena vuotena).

2.4.2. Varainhoitovuosi 2004

Varainhoitovuoden 2004 toteutumisennuste on 2 600 miljoonaa euroa (EIP:n tarpeet mukaan luettuina). Mainitut 2 600 miljoonaa euroa jakautuvat seuraavasti:

* 225 miljoonaa euroa EIP:lle yhdeksännen EKR:n täytäntöönpanoon, mistä määrästä 25 miljoonaa euroa korkotukiin,

* 2 375 miljoonaa euroa komission hallinnoimille välineille (mukaan luettuina EIP:n välineet, joita koskevat varat on sidottu kahdeksannesta EKR:stä).

Määrä on huomattavasti suurempi kuin aiemmin ja osoitus komission pyrkimyksestä tehostaa ja nopeuttaa EKR:n täytäntöönpanoa. Luku perustuu arvioon kunkin hankkeen ennustettavissa olevasta toteutuksesta, ja siinä on mahdollisuuksien mukaan otettu huomioon kaikki sillä hetkellä tiedossa olevat tekijät, jotka ovat omiaan hidastamaan tai vauhdittamaan maksujen suorittamista. Samoin on otettu huomioon komission yksiköiden sisäisen hajauttamisen odotettavissa olevat vaikutukset. Siitä huolimatta näihin lukuihin on suhtauduttava vuoden 2003 lukuja suuremmalla varovaisuudella, koska ne sijoittuvat vieläkin kauemmaksi tulevaisuuteen.

2.5. Vuosille 2003 ja 2004 suunnitellut rahoitusosuuksien suorituspyynnöt

Jäsenvaltioiden rahoitusosuuksien on katettava maksuihin arviolta tarvittava 2 100 miljoonan euron määrä sekä noin 200 miljoonan euron siirto HIPC-aloitetta varten. Sen sijaan tällä hetkellä jäädytettynä oleva 191 miljoonan euron todennäköinen siirto Stabex-varoista Sudanille ei edellytä jäsenvaltioilta ylimääräistä rahoitusosuutta, koska kyseinen määrä on käytettävissä komission erityisellä Stabex-tilillä.

Seuraavassa taulukossa on esitetty vuosien 2003 ja 2004 odotettavissa oleva rahoitustilanne.

miljoonaa euroa

>TAULUKON PAIKKA>

Kun otetaan huomioon perimisten ja takaisinmaksujen ennakoitu 50 miljoonan euron määrä, näyttäisi siltä, että 2 250 miljoonan euron pitäisi riittää tarpeiden kattamiseen. Tällä hetkellä käytettävissä olevien tietojen perusteella tämän pitäisi johtaa siihen, että varainhoitovuoden 2003 lopussa juoksevien menojen saldo on komission osalta noin 225 miljoonaa euroa ja EIP:n osalta 40 miljoonaa euroa. Näiden määrien ansiosta komission ja EIP:n pitäisi voida kattaa varainhoitovuoden 2003 lopun ja 15. päivälle tammikuuta 2004 suunnitellun vuoden 2004 ensimmäisen rahoitusosuuserän väliin jäävän ajanjakson.

Koska kahden ensimmäisen suorituspyynnön yhteenlaskettu määrä oli 950 miljoonaa euroa, kahden viimeisen erän yhteenlasketun määrän pitäisi olla 1 300 miljoonaa euroa. Kuten edellä jo mainittiin, näiden lukujen perustana oleva arvio on varovainen. Komissio ajantasaistaa arvion lokakuussa, minkä johdosta se saattaa ehdottaa viimeisen erän tarkistamista.

Vuoden 2004 rahoitusosuuksien määräksi arvioidaan 2 550 miljoonaa euroa.

2.6. Jäsenvaltioiden heinäkuussa 2003 suoritettavat rahoitusosuudet

Vuoden 2003 kolmannen erän (yhdeksännen EKR:n varainhoitoasetuksella vahvistetun uuden menettelyn mukaisesti (38 artikla) toisen erän) pitäisi kattaa suurin piirtein heinäkuun puolivälistä marraskuun puoliväliin ulottuva jakso. Komission hallinnoimia välineitä koskevista maksuista 80 prosenttia suoritettiin aiemmin 1. päivän tammikuuta ja 21. päivän marraskuuta välisenä aikana (maksujen uusi erääntymisajankohta). EIP:n ennusteet (50 miljoonaa euroa yhdeksännen EKR:n ja 100 miljoonaa euroa aiempien EKR:ien täytäntöönpanoon) ja HIPC-aloitteen viimeisen erän (149 miljoonaa euroa) siirto huomioon ottaen komissiolle suoritettava määrä nousee 800 miljoonaan euroon ja EIP:lle suoritettava määrä 50 miljoonaan euroon.

Liitteenä olevassa taulukossa esitetään kahdeksannen EKR:n jakoperusteet, joiden mukaisesti varoja pyydetään nykyisellään suorittamaan, sekä komission jäsenvaltioille ehdottama heinäkuun erä ja marraskuulle kaavailema erä.

LIITE

VARAINHOITOVUONNA 2003 EKR:ÄÄN MAKSETTAVAT RAHOITUSOSUUDET

>TAULUKON PAIKKA>

(1) Kahdeksannen EKR:n varainhoitoasetuksen säännösten mukaisesti.

(2) Yhdeksännen EKR:n varainhoitoasetuksen säännösten mukaisesti.